Når det er surt at spille golf i de kolde og mørke danske vintermåneder, er det rart at kunne gå indenfor i varmen. Det er der mange, der gør i det nye Thy Indoor Golf Center i Thisted. En af dem er Lasse Jeppesen, der er juniorspiller i Nordvestjysk Golfklub. Og han er ihærdig. - Mit store mål er at blive professionel og spille med på PGA Touren i USA, fortæller Lasse Jeppesen, der ikke er bange for at stile højt. Lasse Jeppesen fylder 16 år i år og går på sportslinjen på Østre Skole i Thisted. Efter sommerferien vil han på golfefterskolen ISI i Ikast og udvikle sit spil. Skandinaviens største simulator Thy Indoor Golf råder over Skandinaviens største golfsimulator. Her kan man spille på en lang række af verdens bedste baner. - Min favoritbane er Sct. Andrews Old Course i Skotland, som jeg nu kan stå herinde i varmen og spille på med mine egne køller og bolde, forklarer Lasse Jeppesen. Når den udendørs sæson bliver skudt i gang, vil han spille så mange turneringer som muligt rundt omkring i Danmark. - Lige nu spiller jeg fra handicap seks, men jeg skulle gerne være nede i handicap nul, når året er omme. Lasse Jeppesen og også initiativtagerne til det nye Thy Indoor Golf er med i golfprogrammet ’Golf om vinteren.’ Her besøger Kai Hartmeyer også besøgt Portugals lille golfmekka, der ligger nord for Lissabon, med tre baner i verdensklasse, som kan spille året rundt. ’Golf om vinteren’ kan ses på TV MIDTVEST Play eller øverst i denne artikel.

Referat:
Selv om det er kold og vådt om vinteren i Danmark, så er golfspillere garanteret varme og tørvejr i det nye Thy Indoor Golf Center i Thisted.